วางแผนการลงทุน (1)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

หลังจากทำความรู้จักกองทุนประเภทต่างๆ ไปเรียบร้อยแล้ว คราวนี้เราควรจะมาเริ่มคิดถึงเรื่องการวางแผนการลงทุนให้เหมาะสมกับวัตถุประสงค์ ผลตอบแทนที่คาดหวัง และความเสี่ยงที่สามารถรับได้
โดยสามัญสำนึกของทุกคนแล้ว เวลาลงทุนก็ต้องการลงทุนให้ได้ผลตอบแทนที่สูงๆ แต่ต้องการรับความเสี่ยงที่ต่ำ เรียกง่ายๆ ว่าลงทุนแบบปลอดภัยแต่ให้ผลตอบแทนสูง ซึ่งในความเป็นจริงแล้วหาไม่ค่อยง่ายนัก หรืออาจจะเรียกว่าหาไม่ได้เลยก็เป็นได้ โดยความเป็นจริงแล้วหากต้องการได้รับผลตอบแทนที่สูงก็จำเป็นที่จะต้องยอมรับความเสี่ยงที่สูงขึ้นตามลำดับ ผลตอบแทนที่คาดหวัง หากต้องการการลงทุนที่ปลอดภัยก็จะเป็นการยากที่จะได้รับผลตอบแทนที่สูง
ดังนั้น การวางแผนการลงทุนจึงมีความจำเป็นอย่างยิ่งสำหรับการลงทุนเพื่อให้ตรงกับวัตถุประสงค์ ผลตอบแทน และความเสี่ยงที่ผู้ลงทุนสามารถรับได้ ซึ่งจำเป็นอย่างยิ่งที่จะต้องได้รับคำแนะนำจากที่ปรึกษาทางการเงิน เพื่อช่วยให้ผู้ลงทุนได้กำหนดวัตถุประสงค์ และค้นหาพฤติกรรมการลงทุนเพื่อกำหนดแผน ซึ่งประกอบด้วยระยะเวลาลงทุน สินทรัพย์ที่จะลงทุน และกำหนดแผนในการปรับเปลี่ยนการลงทุนให้เหมาะสมไปตลอดแผนการลงทุนจนบรรลุวัตถุประสงค์ในที่สุด
ตัวอย่างเช่น คุณชายอายุ 35 ปี สมรสแล้ว มีบุตร 1 คน อายุ 5 ขวบ มีรายได้ประมาณ 5 หมื่นบาทต่อเดือน และมีเงินเก็บสะสมจากการทำงาน 1 ล้านบาท ต้องการจะนำเงินก้อนนี้ไปลงทุนเพื่อใช้ในยามเกษียณ และจะแบ่งรายได้ทุกเดือน เดือนละ 1 หมื่นบาท เก็บเป็นค่าเล่าเรียนให้บุตรได้เรียนจบปริญญาตรี เมื่อมีอายุ 60 ปี 
จากการวิเคราะห์พฤติกรรมการลงทุนของคุณชาย ปรากฏว่าคุณชายสามารถรับความเสี่ยงจากการลงทุนได้ในระดับปานกลาง และสามารถลงทุนในระยะยาวได้ และพิจารณาจากระยะเวลาการลงทุนของคุณชายแล้ว จะมีระยะเวลาลงทุนสำหรับการเกษียณอายุทั้งสิ้น 25 ปี และมีระยะเวลาในการเก็บสะสมเงินสำหรับค่าเล่าเรียนบุตร 13 ปี (บุตรอายุ 18 ปี เข้ามหาวิทยาลัย)
ที่ปรึกษาทางการเงินของคุณชายจึงนำเสนอแผนการลงทุนสำหรับกองทุนเกษียณอายุดังนี้ ช่วงอายุ 35–50 ปี เป็นเวลา 15 ปี ให้คุณสมชายลงทุนในตราสารทุน 70% และลงทุนในตราสารหนี้ 30% โดยพิจารณาจากสถิติการลงทุนในตราสารทุนที่ผ่านมาจะให้ผลตอบแทนประมาณ 10% ต่อปี ตราสารหนี้ประมาณ 5% ต่อปี ดังนั้นผลตอบแทนโดยรวมที่คาดหวังจะอยู่ประมาณ 8.5% ซึ่งจะทำให้เงินลงทุน 1 ล้านบาท เพิ่มขึ้นเป็น 3,399,743 บาท ใน 15 ปี จากนั้นอีก 10 ปี ให้ลงทุนแบบปลอดภัยโดยให้ถือตราสารทุนประมาณ 20% และตราสารหนี้ 80% โดยผลตอบแทนคาดหวังประมาณ 6% เมื่อครบ 10 ปี คุณชายมีอายุ 60 ปี จะมีเงินสะสมสำหรับการเกษียณอายุประมาณ 6,088,421.70 บาท จากนั้นก็ให้คุณชายค่อยๆ ถอนเงินมาใช้จ่ายปีละ 8 แสนบาท ส่วนที่เหลือให้ลงทุนต่อไป คุณชายจะมีเงินใช้จากแผนนี้ไปจนถึงอายุเกือบ 70 ปี จะเห็นว่าเงินเพียง 1 ล้านบาท สามารถวางแผนให้เติบโตได้ถึง 6 เท่า โดยการวางแผนการลงทุน
สำหรับเงินสะสมเพื่อการศึกษาของบุตรนั้นตกปีละประมาณ 1.2 แสนบาท และจำเป็นต้องลงทุนอย่างปลอดภัย จึงกำหนดให้ลงทุนโดยให้ถือตราสารทุนประมาณ 20% และตราสารหนี้ 80% โดยผลตอบแทนคาดหวังประมาณ 6% เมื่อครบ 13 ปี ที่บุตรอายุ 18 ปี คุณชายจะมีทุนการศึกษาให้บุตรประมาณ 2,024,392.94 บาท ซึ่งแน่นอนว่าสามารถส่งบุตรเรียนจนจบปริญญาตรี หรืออาจส่งให้เรียนได้ถึงปริญญาโทด้วยซ้ำ 
เราจะเห็นว่าหากมีการวางแผนการลงทุนที่ดี เราก็สามารถนำเงินสะสมที่เราเก็บเอาไว้ไปลงทุนให้งอกเงยเพื่อเก็บเอาไว้ใช้ในยามที่เราไม่สามารถหารายได้จากการทำงานได้แล้วนั้นสามารถทำได้ แต่จะต้องผ่านการวางแผน การกำหนดวัตถุประสงค์ การวางแผนในการลงทุนตามความเหมาะสมของช่วงชีวิต ซึ่งในความเป็นจริงแล้วต้องอาศัยคำแนะนำจากที่ปรึกษาทางการเงินจะเป็นการดีที่สุด
หากมีข้อสงสัยเรื่องการวางแผนการออมและการลงทุน สามารถส่งคำถามมาได้ที่ [email protected]